Seks kunder og en flok ansatte i IKEA Aalborg var sent onsdag aften ved at gøre klar til at overnatte i varehuset. - Vi har seks kunder, der ikke kan komme hjem til det nordlige Vendsyssel på grund af vejret, og vi er også nogle, som arbejder her, som heller ikke kommer hjem i aften, fortæller varehuschef Peter Elmose til TV2 Nord. Han bor selv i Odder, syd for Aarhus. Og er man sneet inde, er IKEA nok et nærmest ideelt sted at opholde sig, når det nu skal være. - Vi ser lige tiden an. Vi har hygget os med kaffe og risalamande i personalekantinen, og ender det med, at vi skal overnatte, så finder vi nogle senge, vi kan sove i, siger Peter Elmose. 300 gæster overnatter i Aalborg Lufthavn I Aalborg Lufthavn var man sent onsdag aften i gang med at finde tæpper og forplejning frem til 300 gæster, der skulle have været med fly, der ikke kunne lette i det voldsomme vejr. -  Vi har personale tilstede - også i køkkenet - så vi skal nok få det til at gå, fortæller driftsdirektør Kim Bermann. Han oplyser, at man vil forsøge at få fly på vingerne fra tidlig torsdag morgen, hvis det på nogen måde er muligt.
Både personale og kunder måtte flere steder finde ud af alternativ overnatning efter onsdagens snestorm.